钦定古今图书集成/明伦汇编/氏族典/第213卷 > 《四川总志》 > 何武
## 钦定古今图书集成/明伦汇编/氏族典/第213卷 > 《四川总志》 > 何武

按《汉书何武传》：“武字君公，蜀郡郫县人。宣帝时，益州
刺史王襄使王褒作《中和乐职》《宣布诗》，武年十四五，
习歌之。宣帝召见于宣室，以褒为待诏，武等赐帛罢。
武诣博士受业，治《易》。以射策甲科为郎，迁鄠令，坐免
归。太仆王音举贤良方正，征对策，拜谏大夫，迁扬州
刺史，州中清平。入为丞相司直，丞相薛宣敬重之，出”
为清河太守，数岁，坐郡中灾害免。大司马王根荐为
谏大夫，迁兖州刺史。入为司隶校尉，徙京兆尹。坐举
方正虚伪，左迁楚内史。迁沛郡太守。复入为廷尉，迁
御史大夫，改大司空，封汜乡侯。武为人仁厚，好奖人
善，所居无赫赫名，去后常见思。哀帝欲改易大臣，遂
策免武归就国后五岁，天子感丞相王嘉之对，复征
为御史大夫，徙前将军。哀帝崩，诏举可大司马者，孔
光以下皆举王莽。武与左将军公孙禄善，举禄，禄亦
举武。而太后竟用莽为大司马，免武就国。莽为宰衡，
吕宽事起，武在诬中，槛车征武，武自杀。众多冤武者，
谥曰“剌。”